Kar bars deur tweede verdieping van gebouDie Nissan Altima wat deur die muur van die tandartskantoor gebars het (Foto: Southern Counties News) Die bestuurder van ŉ wit Nissan Altima het Sondag in Santa Ana, Kalifornië in Amerika, beheer verloor oor die motor en deur die tweede verdieping van ŉ tandarts se kantoor gebars. Foto’s deur die plaaslike brandweer wys hoe die motor gedeeltelik in die gebou vassit. Kapt. Stephen Horner, woordvoerder vir Orange County, het gesê die brandweer is omstreeks 05:30 na die toneel ontbied. Die motoris het glo in die straat afgejaag toe hy die middelmannetjie getref. Volgens Horner het die motoris nie parallel met die middelmannetjie gery nie, hy het uit ŉ systraat gekom en die middelmannetjie getref. Die impak het die motor in die lug geslinger en dit het in die klein kantoorgebou tot stilstand gekom. ŉ Klein brand wat ontstaan het, is dadelik geblus. Twee persone was in die motor. Een kon uitklim, maar die ander persoon was vir langer as ŉ uur vasgekeer en owerhede moes van swaar toerusting gebruik maak om die motor te stabiliseer. Albei is met geringe beserings na ŉ hospitaal geneem. Horner het gesê hy het nie enige verdere inligting oor die insittendes nie, maar Santa Ana-polisiebeamptes het gesê die bestuurder het erken hy was onder die invloed van dwelmmiddels. Brandbestryders het die motor met ŉ hyskraan uit die gebou gelig. Die tweede verdieping word slegs as stoorplek gebruik vir lêers en het geringe skade opgedoen, het Horner bygevoeg.